Document ID: 32006D0781

DEĊIŻJONI TAL-KUMMISSJONI
tal-15 ta' Novembru 2006
li ttemm il-proċediment anti-dumping li jikkonċerna l-importazzjoni ta' tubi ta' l-istampa tat-televiżjoni tal-kulur li jużaw ir-raġġ katodiku li joriġinaw fir-Repubblika tal-Poplu taċ-Ċina, fir-Repubblika tal-Korea, fil-Malażja u fit-Tajlandja
(2006/781/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 9 tiegħu,
Wara li kkonsultat lill-Kumitat Konsultattiv,
Billi:
A. IL-PROĊEDURA
1. Il-bidu
(1)
Fil-11 ta' Jannar 2006, skond l-Artikolu 5 tar-Regolament bażiku, il-Kummissjoni ħabbret permezz ta' avviż (“l-avviż tal-bidu”) ippubblikata fil-Ġurnal Uffiċjali ta' l-Unjoni Ewropea (2), il-bidu ta' proċediment anti-dumping fir-rigward ta' l-importazzjonijiet fil-Komunità ta' tubi ta' l-istampa tat-televiżjoni tal-kulur li jużaw ir-raġġ katodiku (“CPT”) li joriġinaw fir-Repubblika tal-Poplu taċ-Ċina (“PRC”), fir-Repubblika tal-Korea (“il-Korea”), fil-Malażja u fit-Tajlandja (“il-pajjiżi kkonċernati”).
(2)
Ingħata bidu għall-proċediment wara lment imressaq fid-29 ta' Novembru 2005 mit-Taskforce kontra n-negozju inġust fl-Ewropa (TUBE) (“min għamel l-ilment”) f'isem żewġ produtturi (“il-produtturi li għamlu l-ilment”), jiġifieri AB Ekranas (“Ekranas”) u Ecimex Group A.S. (“Ecimex”), li jirrappreżentaw proporzjon kbir mill-produzzjoni totali tal-Komunità ta' tubi ta' l-istampa tat-televiżjoni tal-kulur li jużaw ir-raġġ katodiku. L-ilment kien fih evidenza prima facie ta' dumping ta' CPT li joriġinaw fil-pajjiżi kkonċernati u ta' ħsara materjali li tirriżulta minnhom, li tqieset biżżejjed sabiex jiġi ġġustifikat l-bidu ta' proċediment.
2. Il-partijiet ikkonċernati mill-proċediment
(3)
Il-Kummissjoni informat b'mod uffiċjali lil min għamel l-ilment, lill-produtturi tal-Komunità msemmija fl-ilment, lil produtturi tal-Komunità magħrufa oħrajn, lill-awtoritajiet tal-pajjiżi li jesportaw ikkonċernati, lill-produtturi li jesportaw, lill-importaturi, lill-utenti kif ukoll lill-assoċjazzjonijiet li kien magħruf li huma kkonċernati bil-bidu tal-proċediment. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta fil-limitu ta' żmien iffissat fl-avviż tal-bidu.
(4)
Il-produtturi li għamlu l-ilment, il-produtturi l-oħra tal-Komunità, il-produtturi li jesportaw, l-importaturi u l-utenti ressqu l-opinjonijiet tagħhom. Il-partijiet interessati kollha, li talbu li jinstemgħu u wrew li kien hemm raġunijiet partikolari għaliex għandhom jinstemgħu, ingħataw seduta.
(5)
Minħabba n-numru kbir antiċipat ta' produtturi li jesportaw fil-PRC, fl-avviż tal-bidu kien previst it-teħid ta' kampjuni għad-determinazzjoni tad-dumping, skond l-Artikolu 17 tar-Regolament bażiku.
(6)
Sabiex il-Kummissjoni tkun tista' tiddeċiedi jekk hemmx bżonn teħid ta' kampjuni ta' produtturi li jesportaw fil-PRC u, jekk iva, sabiex tagħżel kampjun, il-produtturi li jesportaw fil-PRC kollha ntalbu jippreżentaw irwieħhom u jipprovdu, kif ġie speċifikat fl-avviż tal-bidu, informazzjoni bażika dwar l-attivitajiet tagħhom li hija relatata mal-prodott ikkonċernat matul il-perjodu bejn l-1 ta' Jannar u l-31 ta' Diċembru 2005.
(7)
Żewġ produtturi li jesportaw fil-PRC biss ippreżentaw irwieħhom u pprovdew l-informazzjoni mitluba fil-limitu ta' żmien iffissat għal dan il-fini. F'dawn iċ-ċirkustanzi, il-Kummissjoni ddeċidiet li ma kienx hemm bżonn ta' teħid ta' kampjuni fir-rigward tal-produtturi li jesportaw fil-PRC.
(8)
Barra minn hekk, sabiex il-produtturi li jesportaw fil-PRC jitħallew jissottomettu talba għal trattament ta' ekonomija tas-suq (“MET”) jew trattament individwali (“IT”), jekk ikunu jixtiequ dan, il-Kummissjoni bagħtet formoli għal talba għal trattament ta' ekonomija tas-suq u għal trattament individwali lill-kumpaniji Ċiniżi li huwa magħruf li huma kkonċernati kif ukoll lill-awtoritajiet Ċiniżi. Żewġ produtturi li jesportaw fil-PRC talbu l-MET skond l-Artikolu 2(7) tar-Regolament bażiku.
(9)
Il-Kummissjoni bagħtet kwestjonarji lill-partijiet kollha li huwa magħruf li huma kkonċernati, u lill-kumpaniji l-oħra kollha li ppreżentaw irwieħhom fil-limiti ta'żmien stabbiliti fl-avviż tal-bidu. It-tweġibiet waslu mingħand żewġ produtturi li jesportaw fil-PRC, mingħand produttur esportatur wieħed fil-Korea, fil-Malażja u fit-Tajlandja rispettivament, mingħand importatur wieħed fil-Komunità li huwa relatat ma' wieħed mill-esportaturi Ċiniżi u ma' l-esportatur Korean, mingħand negozjant li jinsab f'pajjiż li mhux il-pajjiż ikkonċernat jew il-Komunità u li huwa relatat ma' produttur Ċiniż wieħed, mingħand tliet produtturi tal-Komunità, u mingħand utent wieħed fil-Komunità li mhux relatat.
(10)
Il-Kummissjoni fittxet u vverifikat l-informazzjoni kollha li qieset neċessarja għall-fini ta' determinazzjoni preliminari tad-dumping, tal-ħsara li tirriżulta u ta' l-interess tal-Komunità. Saru żjarat ta' verifika fl-uffiċċji tal-kumpaniji li ġejjin:
(a)
Il-produtturi tal-Komunità
-
AB Ekranas, Panevezys, il-Litwanja u l-kumpanija relatata tiegħu Farimex S.A., Ġinevra, l-Iżvizzera,
-
Thomson Displays Polska Sp. Zo.o, Piaseczno, il-Polonja, (“Thomson”);
(b)
Il-produtturi li jesportaw fil-PRC
-
Beijing Matsushita Color CRT Co., Ltd, Beijing,
-
Hua Fei Colour Display Systems Co., Ltd., NanJing, u l-produttur relatat tiegħu LG. Philips Shuguang Electronic Co., Ltd., Changsha;
(ċ)
Il-produttur li jesporta fil-Korea
-
LG. Philips Displays Korea Co., Ltd., Seoul;
(d)
Il-produttur li jesporta fil-Malażja
-
Chunghwa Picture Tubes (Malaysia) Sdn. Bhd., Shah Alam;
(e)
Il-produttur li jesporta fit-Tajlandja
-
CRT Display Technology Co., Ltd., Rayong u l-produttur relatat tiegħu Thai CRT Co., Ltd., Chonburi;
(f)
L-importatur relatat fil-Komunità
-
LG. Philips Displays Netherlands B.V. (L-Olanda).
3. Il-perjodu ta' investigazzjoni
(11)
L-investigazzjoni tad-dumping u tal-ħsara kopriet il-perjodu mill-1 ta' Jannar 2005 sal-31 ta' Diċembru 2005 (l-“IP”). L-eżami tat-tendenzi rilevanti għall-valutazzjoni tal-ħsara kopra l-perjodu mill-1 ta' Jannar 2002 sa l-aħħar tal-perjodu ta' investigazzjoni (“il-perjodu meqjus”).
B. IL-PRODOTT IKKONĊERNAT U L-PRODOTT SIMILI
1. Il-prodott ikkonċernat
(12)
Il-prodott ikkonċernat huwa tubi ta' l-istampa tat-televiżjoni tal-kulur li jużaw ir-raġġ katodiku (“CPT”), inklużi tubi li jużaw ir-raġġ katodiku tal-moniter tal-vidjo, ta' kull daqs, li joriġinaw fil-PRC, fil-Korea, fil-Malażja u fit-Tajlandja (“il-prodott ikkonċernat”), li normalment jiġu ddikjarati fil-kodiċijiet NM 8540 11 11, 8450 11 13, 8540 11 15, 8540 11 19, 8540 11 91 u 8540 11 99.
(13)
Il-prodott ikkonċernat jista' jkollu qies djagonali ta' l-iskrin (jiġifieri l-parti attiva tat-tubu ta' l-istampa mkejla f'linja dritta) ta' kwalunkwe daqs, bi proporzjon tal-wisa’/għoli ta' l-iskrin ta' kwalunkwe numru, u b’pitch (jiġifieri l-vojt bejn żewġ linji ta' l-istess kulur fin-nofs ta' l-iskrin) ta' mhux inqas minn 0,4 mm. Barra minn hekk, il-prodotti jistgħu jiġu speċifikati skond kemm ikunu ċatti t-tubi tagħhom: it-tip tal-bozza (inkluż dawk nofshom ċatti/għalkollox kwadri), it-tubi ċatti u t-tubi realment ċatti jew ċatti u rqaq. Fl-aħħar nett, jistgħu joperaw bi frekwenza ta' 50, 60 jew 100 Hz. Dawn il-prodotti huma prinċipalment, imma mhux esklużivament, applikati f’settijiet tat-televiżjoni tal-kulur.
(14)
Il-prodott ikkonċernat komunement jiġi deskritt bħala tubi ta' 14-il pulzier, 15-il pulzier, 20 pulzier, eċċ. jiddependi mill-qies djagonali ta' l-iskrin u jitqiegħed fis-suq bil-pulzieri. Normalment jinbiegħ fis-suq bħala tubu komplut, li huwa l-każ għall-produtturi tal-Komunità li għamlu l-ilment. Madankollu, uħud mill-produtturi li jesportaw biegħu CPTs qabel ma kienu kkompletati, jiġifieri mingħajr wieħed jew aktar mill-komponenti, prinċipalment id-deflection yoke. F’dawn il-każijiet, is-CPTs huma deskritti bħala tubi “mikxufa”. L-investigazzjoni wriet li dawn it-tubi diġà għandhom il-karatteristiċi essenzjali ta' CPT komplut fir-rigward tal-karatteristiċi fiżiċi u tekniċi bażiċi tagħhom. Għalhekk, jiffurmaw prodott wieħed mas-CPTs kompluti.
2. Il-prodott simili
(15)
Ma kien hemm l-ebda differenza bejn il-karatteristiċi fiżiċi u tekniċi bażiċi u l-użi tal-prodott ikkonċernat u s-CPTs prodotti u mibjugħa fis-swieq domestiċi rispettivi fil-PRC, fil-Korea, fit-Tajlandja u fil-Malażja, li wkoll servew bħala pajjiż analogu, kif ukoll dawk prodotti u mibjugħa fil-Komunità mill-industrija tal-Komunità.
(16)
Għalhekk, dawn il-prodotti jitqies li huma simili fit-tifsira ta' l-Artikolu 1(4) tar-Regolament bażiku.
Ċ. ID-DUMPING
1. It-Trattament ta' Ekonomija tas-Suq (“MET”)
(17)
Skond l-Artikolu 2(7)(b) tar-Regolament bażiku, fl-investigazzjonijiet anti-dumping li jikkonċernaw l-importazzjonijiet li joriġinaw fil-PRC, il-valur normali għandu jiġi ddeterminat skond il-paragrafi 1 sa 6 ta' l-Artikolu msemmi għal dawk il-produtturi li nstab li jissodisfaw il-kriterji stabbiliti fl-Artikolu 2(7)(c) tar-Regolament bażiku. Fil-qosor, u għal faċilità ta' referenza biss, dawn il-kriterji huma stabbiliti f’forma mqassra hawn taħt:
-
id-deċiżjonijiet tan-negozju jsiru b’rispons għas-sinjali tas-suq, mingħajr interferenza sinifikanti ta' l-Istat, u l-ispejjeż jirriflettu l-valuri tas-suq;
-
id-ditti għandhom sett wieħed ċar ta' rekords bażiċi ta' kontabilità, li jiġu vverifikati b’mod indipendenti skond standards internazzjonali tal-kontabilità u jiġu applikati għall-finijiet kollha;
-
m’hemm l-ebda distorsjoni sinifikanti li tinżamm mis-sistema ta' ekonomija mhux tas-suq ta' qabel;
-
il-liġijiet dwar il-fallimenti u dwar il-proprjetà jiggarantixxu l-istabbiltà u ċ-ċertezza legali;
-
il-konverżjonijiet tar-rati tal-kambju jitwettqu skond ir-rati tas-suq.
(18)
Żewġ produtturi li jesportaw fil-PRC talbu l-MET skond l-Artikolu 2(7)(b) tar-Regolament bażiku u wieġbu għall-formola tat-talba għall-MET għall-produtturi li jesportaw fl-iskadenza taż-żmien mogħtija. Tressqet ukoll formola ta' talba għall-MET minn kumpanija li tinsab fil-PRC li hija relatata ma' wieħed mill-produtturi li jesportaw u li hija involuta fil-produzzjoni tal-prodott ikkonċernat. Fil-fatt, hija prattika konsistenti tal-Kummissjoni li teżamina jekk grupp sħiħ ta' kumpaniji relatati jissodisfax il-kundizzjonijiet għall-MET. Għal dawn it-tliet kumpaniji, il-Kummissjoni fittxet u vverifikat fl-uffiċċji tagħhom l-informazzjoni kollha li tressqet fl-applikazzjoni għall-MET kif tqies li kien neċessarju.
(19)
L-investigazzjoni żvelat li l-kumpaniji kollha li talbu l-MET ssodisfaw il-kundizzjonijiet kollha biex jingħataw l-MET.
(20)
Iż-żewġ produtturi li jesportaw fil-PRC li kisbu l-MET huma:
-
Beijing Matsushita Color CRT Co., Ltd., Bejing;
-
Hua Fei Colour Display Systems Co., Ltd., NanJing, u l-produttur relatat tiegħu LG. Philips Shuguang Electronic Co., Ltd., Changsha.
2. Il-valur Normali
2.1. Il-metodoloġija ġenerali
(21)
Il-metodoloġija ġenerali kif ġiet deskritta aktar ’l isfel ġiet applikata għall-produtturi li jesportaw kollha fil-Korea, fit-Tajlandja u fil-Malażja u għal dawk il-produtturi li jesportaw fil-PRC li ngħataw l-MET. Il-preżentazzjoni sussegwenti tas-sejbiet dwar id-dumping għall-pajjiżi kkonċernati għalhekk tiddeskrivi biss kwistjonijiet li huma speċifiċi għal kull pajjiż li jesporta.
2.1.1. Ir-rappreżentanza globali
(22)
Skond l-Artikolu 2(2) tar-Regolament bażiku, għal kull produttur li jesporta kkonċernat, il-Kummissjoni l-ewwel eżaminat jekk il-bejgħ domestiku tiegħu tal-prodott ikkonċernat lil klijenti indipendenti kienx rappreżentattiv, jiġifieri jekk il-volum totali ta' bejgħ bħal dan kienx daqs jew akbar minn 5 % tal-volum totali tal-bejgħ mill-esportazzjoni tiegħu tal-prodott ikkonċernat lejn il-Komunità.
2.1.2. Il-paragun tat-tipi tal-prodott
(23)
Sussegwentement, il-Kummissjoni identifikat dawk it-tipi tal-prodott ikkonċernat li nbiegħu domestikament mill-produtturi li jesportaw li kellhom bejgħ domestiku totali rappreżentattiv, li kienu identiċi jew komparabbli b’mod dirett mat-tipi mibjugħa għall-esportazzjoni lejn il-Komunità. Il-kriterji użati huma dawn li ġejjin: il-kejl djagonali ta' l-iskrin li jidher f’pulzieri, il-proporzjon ta' l-aspett tal-wisa’/għoli, it-tip ta' tubu (il-bozza, skrin ċatt jew ċatt u dejjaq), id-daqs tal-pitch f’millimetri u l-frekwenza).
2.1.3. Ir-rappreżentanza speċifika għat-tipi tal-prodott
(24)
Għal kull tip ta' prodott mibjugħ mill-produtturi li jesportaw fis-swieq domestiċi tagħhom u li nstab li huwa komparabbli b’mod dirett mat-tip ta' prodott mibjugħ għall-esportazzjoni lill-Komunità, kien stabbilit jekk il-bejgħ domestiku kienx rappreżentattiv biżżejjed għall-finijiet ta' l-Artikolu 2(2) tar-Regolament bażiku. Il-bejgħ domestiku ta' tip ta' prodott partikolari tqies li huwa rappreżentattiv biżżejjed meta l-volum totali ta' dak it-tip ta' prodott li nbiegħ fis-suq domestiku lil klijenti indipendenti matul l-IP kien jirrappreżenta 5 % jew aktar tal-volum totali tal-bejgħ tat-tip ta' prodott komparabbli esportat lejn il-Komunità.
2.1.4. It-test ta' l-andament ordinarju tan-negozju
(25)
Sussegwentement, għal kull produttur li jesporta f’kull pajjiż li jesporta, il-Kummissjoni eżaminat jekk il-bejgħ domestiku ta' kull tip ta' prodott mibjugħ domestikament fi kwantitajiet rappreżentattivi jistax jitqies bħala li nbiegħ fl-andament ordinarju tan-negozju skond l-Artikolu 2(4) tar-Regolament bażiku.
(26)
Dan sar billi ġie stabbilit il-proporzjon tal-bejgħ domestiku profittabbli lill-klijenti indipendenti ta' kull tip ta' prodott esportat matul l-IP.
(27)
Fejn il-volum tal-bejgħ profittabbli ta' tip ta' prodott kien jirrappreżenta 80 % jew inqas tal-volum totali tal-bejgħ ta' dak it-tip, jew fejn il-prezz medju mgħobbi (bil-komponenti ta' medja ta' fatturi) ta' dak it-tip kien inqas mill-ispiża tal-produzzjoni, il-valur normali kien ibbażat fuq il-prezz domestiku effettiv, ikkalkulat bħala medja mgħobbija (bil-komponenti ta' medja ta' fatturi) tal-bejgħ profittabbli ta' dak it-tip biss, sakemm dan il-bejgħ kien jirrappreżenta 10 % jew aktar tal-volum totali tal-bejgħ ta' dak it-tip.
(28)
Fejn il-volum tal-bejgħ profittabbli ta' kwalunkwe tip ta' prodott kien jirrappreżenta inqas minn 10 % tal-volum totali tal-bejgħ ta' dak it-tip, tqies li dan it-tip partikolari kien mibjugħ fi kwantitajiet mhux biżżejjed biex il-prezz domestiku jipprovdi bażi xierqa għall-istituzzjoni tal-valur normali.
(29)
Kull fejn il-prezzijiet domestiċi ta' tip ta' prodott partikolari mibjugħ minn produttur li jesporta ma setgħux jintużaw sabiex jiġi stabbilit valur normali, kellu jiġi applikat metodu ieħor. F’dan ir-rigward, il-Kummissjoni użat valur normali mibni, skond l-Artikolu 2(3) tar-Regolament bażiku.
(30)
Meta jinbena valur normali skond l-Artikolu 2(3) tar-Regolament bażiku, l-infiq tal-bejgħ, dak ġenerali u l-infiq amministrattiv (“SG&A”) li saru u l-profitt medju mgħobbi (bil-komponenti ta' medja ta' fatturi) irrealizzat minn kull wieħed mill-produtturi li jesportaw li kkooperaw ikkonċernati fuq il-bejgħ domestiku tagħhom tal-prodott simili, fl-andament ordinarju tan-negozju, matul l-IP, ġew miżjuda ma' l-ispiża medja tal-manifattura tagħhom matul l-IP. Fejn kien neċessarju, l-ispejjeż tal-manifattura u l-infiq SG&A rrapportati ġew aġġustati, qabel ma ntużaw fit-test ta' l-andament ordinarju tan-negozju u fil-bini tal-valuri normali.
2.2. Il-PRC
2.2.1. Il-kumpaniji mogħtija l-MET
(31)
Peress illi ż-żewġ produtturi li jesportaw li kkooperaw fil-PRC ingħataw l-MET, il-valur normali għalihom ġie stabbilit skond il-metodoloġija stabbilita fil-premessi sa (30) fuq il-bażi ta' l-informazzjoni mressqa minn dawn il-produtturi dwar il-prezzijiet domestiċi tagħhom u dwar l-ispiża tal-produzzjoni tagħhom għall-prodott ikkonċernat. Il-valur normali seta' kien ibbażat fuq il-prezzijiet domestiċi effettivi peress li l-kumpaniji kellhom biżżejjed bejgħ domestiku fl-andament ordinarju tan-negozju għat-tipi kollha ta' prodott. Għal wieħed mill-produtturi li jesporta bi produttur relatat, intużat id-data kkonsolidata dwar il-prezzijiet domestiċi u l-ispiża tal-produzzjoni taż-żewġ kumpaniji sabiex jiġi stabbilit il-valur normali.
2.2.2. Il-pajjiż analogu
(32)
Skond l-Artikolu 2(7) tar-Regolament bażiku, għall-ekonomiji fi tranżizzjoni, għall-kumpaniji li ma ngħatawx l-MET, il-valur normali għandu jiġi stabbilit fuq il-bażi tal-prezzijiet jew tal-valur mibni f’pajjiż analogu.
(33)
Fl-avviż tal-bidu, il-Kummissjoni indikat li kienet qiegħda tipprevedi li tuża lill-Malażja bħala pajjiż analogu xieraq sabiex jiġi stabbilit il-valur normali għall-PRC u l-partijiet interessati ġew mistiedna jikkummentaw dwar dan.
(34)
L-ebda parti interessata ma oġġezzjonat għall-għażla tal-Malażja bħala pajjiż analogu.
(35)
Minħabba dak li ntqal aktar ’il fuq, u jekk jitqies ukoll li l-Malażja hija suq kompetittiv u li d-daqs tagħha huwa rappreżentattiv, ġie konkluż li l-Malażja tikkostitwixxi pajjiż analogu xieraq skond l-Artikolu 2(7)(a) tar-Regolament bażiku.
2.3. Il-Korea, il-Malażja, it-Tajlandja
(36)
Għall-uniku produttur li jesporta li kkoopera minn kull wieħed mill-pajjiżi t’hawn fuq il-valur normali ġie stabbilit skond il-metodoloġija stabbilita fil-premessi (21)sa (30). Għall-produttur Malażjan, il-valur normali jista' jkun bbażat fuq il-prezzijiet domestiċi proprji peress li l-kumpanija kellha biżżejjed bejgħ domestiku tul l-andament normali tal-kummerċ għat-tipi kollha tal-prodott. Għall-produttur Korean, il-valur normali nbena għal wieħed minn total ta' żewġ tipi ta' prodott esportati lejn il-Komunità u għall-produttur Tajlandiż il-valur normali nbena għall-uniku tip ta' prodott. Fir-rigward tal-produttur li jesporta li kkoopera fit-Tajlandja, intużat id-data kkonsolidata dwar il-prezzijiet domestiċi u l-ispiża tal-produzzjoni ta' dik il-kumpanija u tal-produttur relatat tiegħu sabiex jiġi stabbilit il-valur normali, minħabba li dawn iż-żewġ kumpaniji kienu jiffunzjonaw bħala operazzjoni waħda tan-negozju integrata b’mod sħiħ għall-prodott ikkonċernat. Għal wieħed mill-produtturi li jesportaw bi produttur relatat, intużat id-data kkonsolidata dwar il-prezzijiet domestiċi u l-ispiża tal-produzzjoni taż-żewġ kumpaniji sabiex jiġi stabbilit il-valur normali.
3. Il-prezz ta' l-esportazzjoni
(37)
Fil-każ ta' bejgħ mill-esportazzjoni magħmul lill-utenti finali relatati (il-produtturi tas-CTVs) fil-Komunità, dan il-bejgħ ma tqiesx fil-kalkulazzjonijiet tal-marġnijiet tad-dumping billi l-prodott magħmul mill-utenti finali ma kienx jaqa' fl-ambitu ta' l-investigazzjoni. Il-volum ta' dan il-bejgħ kien relattivament żgħir (ftit aktar minn 10 % ta' l-esportazzjonijiet totali ta' l-UE tal-kumpaniji kkonċernati) u tqies li l-bejgħ lill-klijenti mhux relatati kien qed jagħti stampa rappreżentattiva.
(38)
Fejn il-prodott ikkonċernat ġie esportat lill-klijenti indipendenti fil-Komunità, il-prezz ta' l-esportazzjoni ġie stabbilit skond l-Artikolu 2(8) tar-Regolament bażiku, jiġifieri fuq il-bażi tal-prezzijiet ta' l-esportazzjoni effettivament imħallsa jew li jistgħu jitħallsu.
(39)
Fejn il-bejgħ sar permezz ta' importatur relatat, il-prezz ta' l-esportazzjoni ġie stabbilit skond l-Artikolu 2(9) tar-Regolament bażiku fuq il-bażi tal-prezz li bih il-prodotti importati nbiegħu mill-ġdid għall-ewwel darba lil xerrej indipendenti. F’dawn il-każijiet, saru aġġustamenti għall-ispejjeż kollha li saru bejn l-importazzjoni u l-bejgħ mill-ġdid, inkluż l-infiq SG&A, u għall-profitti li qed jakkumulaw.
(40)
Fejn il-bejgħ sar permezz ta' negozjant relatat li jinsab barra mill-Komunità, il-prezz ta' l-esportazzjoni ġie stabbilit fuq il-bażi tal-prezzijiet ta' l-ewwel bejgħ mill-ġdid lill-klijenti indipendenti fil-Komunità.
3.1. Il-PRC
(41)
Produttur esportatur wieħed fil-PRC għamel bejgħ mill-esportazzjonijiet lill-Komunità jew direttament lill-klijenti indipendenti jew permezz ta' żewġ kumpaniji relatati li jinsabu fil-Komunità. Il-produttur li jesporta l-ieħor għamel il-bejgħ mill-esportazzjonijiet kollha tiegħu lill-klijenti indipendenti fil-Komunità permezz tal-kumpanija relatata tiegħu li tinsab barra mill-Komunità.
(42)
Waħda mill-kumpaniji li hija relatata ma' l-ewwel produttur li jesporta naqset milli tikkoopera ma' l-investigazzjoni għaliex ma resqitx tweġiba għall-kwestjonarju maħsub għall-kumpaniji relatati li huma involuti fil-bejgħ jew fit-tqegħid fis-suq tal-prodott ikkonċernat li huwa ddestinat għall-Komunità Ewropea. Il-produttur li jesporta afferma li l-bejgħ li sar permezz ta' dik il-kumpanija m’għandux jitqies bħala bejgħ relatat minħabba li allegatament ma kienx għad hemm aktar assoċjazzjoni de facto bejn il-kumpaniji kkonċernati. Ikun xi jkun il-każ, għall-inqas matul l-IP kien hemm relazzjoni legali, kif ġiet iddefinita fl-Artikolu 143 tar-Regolament tal-Kummissjoni (KEE) Nru 2454/93 tat-2 ta' Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali Komunitarju (3), minħabba l-kumpanija prinċipali aħħarija. Għalhekk, minħabba din il-kooperazzjoni parzjali apparenti, il-Kummissjoni, wara li għamlet lill-produttur li jesporta kkonċernat konxju mill-konsegwenzi tan-nuqqas ta' kooperazzjoni, użat il-fatti disponibbli għad-determinazzjoni tal-prezz ta' l-esportazzjoni għall-bejgħ li sar permezz ta' din il-kumpanija relatata li ma kkooperatx skond id-dispożizzjonijiet ta' l-Artikolu 18 tar-Regolament bażiku.
(43)
Il-produttur li jesporta afferma wkoll li, f’każ li l-kumpaniji kkonċernati jitqies li huma relatati, il-bejgħ li sar permezz tal-kumpanija relatata li ma kkooperatx lill-klijent finali għandu jitqies ukoll bħala bejgħ relatat, meta jitqiesu l-arranġamenti kuntrattwali esklużivi bejn il-klijent finali u l-kumpanija prinċipali aħħarija tal-produttur li jesporta, u għalhekk m’għandux jitqies fil-kalkulazzjoni tal-marġni tad-dumping. Madankollu, billi l-kundizzjonijiet stabbiliti fl-Artikolu 143(2) tar-Regolament Nru 2454/93 ma ġewx sodisfatti, il-bejgħ lill-klijent finali kkonċernat tqies bħala bejgħ mhux relatat. F’dan ir-rigward, il-prezzijiet tal-bejgħ mill-ġdid lil dan l-ewwel klijent indipendenti ġew stabbiliti billi mal-prezz tat-trasferiment ġie miżjud il-qligħ misjub fil-każ ta' l-importatur relatat li kkoopera. Sussegwentement, sabiex jiġi stabbilit il-prezz ta' l-esportazzjoni fuq il-livell tal-fruntiera tal-Komunità, ġew applikati l-aġġustamenti li saru fil-każ ta' l-importatur li kkoopera (l-ispejjeż bejn l-importazzjoni u l-bejgħ, l-infiq SGA u marġni ta' profitt raġonevoli) għall-prezz tal-bejgħ mill-ġdid kif kien ikkalkulat aktar ’il fuq.
(44)
Fin-nuqqas ta' kooperazzjoni mill-importaturi indipendenti u minħabba l-fatt li s-CPTs jappartjenu lill-istess settur tal-brown goods (jiġifieri oġġetti li tipikament jintużaw għal finijiet awdjo-viżivi, ta' telekomunikazzjoni jew ta' kompjuterizzazjoni, inkluż kwalunkwe oġġett li jinkludi tubu ta' l-istampa jew tubu tar-raġġi katodiċi, jew ċirkwiti elettroniċi jew bords taċ-ċirkwiti) bħal riċevituri tat-televiżjoni tal-kulur (“CTV”), tqies li kien raġonevoli li għal din il-fini wieħed jerġa' jdur għall-marġni ta' profitt ta' 5 % li ntuża fil-proċediment anti-dumping tas-CTVs (4).
3.2. Il-Korea
(45)
L-uniku produttur li jesporta li kkoopera għamel esportazzjonijiet tal-prodott ikkonċernat lejn il-Komunità permezz ta' importatur relatat. Il-prezz ta' l-esportazzjoni għalhekk ġie stabbilit fuq il-bażi tal-prezzijiet tal-bejgħ mill-ġdid lill-klijenti indipendenti.
(46)
Għall-aġġustament intuża l-marġni ta' profitt indikat fil-premessa (44).
3.3. Il-Malażja, it-Tajlandja
(47)
Il-prodott ikkonċernat ġie esportat miż-żewġ produtturi li jesportaw li kkooperaw lill-klijenti indipendenti fil-Komunità. Għalhekk, il-prezz ta' l-esportazzjoni ġie stabbilit skond l-Artikolu 2(8) tar-Regolament bażiku, jiġifieri fuq il-bażi tal-prezzijiet ta' l-esportazzjoni effettivament imħallsa jew li jistgħu jitħallsu.
4. Il-paragun
(48)
Il-valur normali u l-prezzijiet ta' l-esportazzjoni ġew ipparagunati fuq bażi ta' qabel il-prezz tas-suq u fuq l-istess livell ta' negozju. Bil-fini li jiġi żgurat paragun ġust bejn il-valur normali u l-prezzijiet ta' l-esportazzjoni, ingħatat konċessjoni dovuta fil-forma ta' aġġustamenti għad-differenzi li jaffettwaw il-prezzijiet u l-komparabilità tal-prezzijiet skond l-Artikolu 2(10) tar-Regolament bażiku.
(49)
Fuq din il-bażi, għall-produtturi li jesportaw li ġew investigati kollha, ingħataw konċessjonijiet għad-differenzi fl-ispejjeż tat-trasport, ta' l-assigurazzjoni, ta' l-immaniġġjar, tat-tagħbija u fl-ispejjeż anċillari, fl-ispejjeż ta' l-ippakkjar, fl-ispejjeż tal-kreditu, fil-kummissjonijiet u fl-ispejjeż ta' wara l-bejgħ (garanziji) fejn kien applikabbli u ġustifikat.
(50)
Wieħed mill-produtturi esportaturi fil-PRC u l-uniku produttur li jesporta li kkoopera fil-Korea talbu aġġustament għall-konverżjonijiet tal-munita skond l-Artikolu 2(10)(j) tar-Regolament bażiku. Huma argumentaw li billi l-muniti lokali (CNY u KRW rispettivament) tilfu mill-valur tagħhom fil-konfront ta' l-Euro matul l-IP, għandu jsir aġġustament ekwivalenti fuq l-ammont li jidher fuq il-fattura għall-bejgħ mill-esportazzjoni lejn il-Komunità b’denominazzjoni ta' Euro. F’dan ir-rigward, instab li kien kuntrarju għat-talbiet, li ż-żewġ muniti kienu żdiedu fil-valur fil-konfront ta' l-Euro matul l-IP. Għalhekk, instab li dawn it-talbiet kienu irrilevanti u għalhekk ġew miċħuda.
(51)
L-istess produtturi li jesportaw talbu aġġustament għal-livell tan-negozju, skond l-Artikolu 2(10)(d)(ii) tar-Regolament bażiku, billi allegaw li l-bejgħ mill-esportazzjoni tagħhom lejn il-Komunità sar lid-distributuri filwaqt li l-bejgħ domestiku tagħhom sar lill-utenti finali. F’dan ir-rigward, instab li l-ewwel klijenti indipendenti fiż-żewġt iswieq kienu utenti finali. Konsegwentement, din it-talba tqieset bħala infondata u għalhekk ġiet miċħuda.
(52)
L-istess produtturi li jesportaw li kkooperaw talbu aġġustament għal fatturi oħra skond l-Artikolu 2(10)(k) tar-Regolament bażiku. Il-kumpaniji argumentaw li t-tnaqqis f’daqqa fil-prezzijiet tas-CPTs matul l-IP minħabba l-kompetizzjoni minn flat panel displays affettwat b’mod differenti lill-prezzijiet domestiċi u ta' l-esportazzjoni tagħhom. Huma allegaw li dan kien minħabba l-fatt li filwaqt li l-volum tal-bejgħ fis-suq domestiku kien mifrux b’mod ugwali matul l-IP, l-esportazzjonijiet tagħhom kienu kkonċentrati biss f’parti ta' l-IP. Madankollu, din it-talba ma ġietx aċċettata billi ma ntweriex li dan affettwa l-komparabilità tal-prezzijiet u lanqas ma ntwera li l-klijenti ħallsu b’mod konsistenti prezzijiet differenti fis-suq domestiku minħabba dan il-fattur.
(53)
L-aġġustamenti skond l-Artikolu 2(10)(b) tar-Regolament bażiku saru wkoll għad-differenzi fir-rimbors tal-VAT Ċiniż, billi nstab li ġie rrimborsat livell aktar baxx tal-VAT fuq il-bejgħ mill-esportazzjoni minn dak li ġie rrimborsat għall-bejgħ domestiku.
(54)
Fil-każ ta' produttur esportatur wieħed fil-PRC, li kien jesporta permezz tan-negozjant relatat tiegħu barra mill-Komunità, sar aġġustament ukoll għall-prezz ta' l-esportazzjoni, skond l-Artikolu 2(10)(i) tar-Regolament bażiku, billi dan in-negozjant wettaq funzjonijiet simili għal aġent li jaħdem fuq bażi ta' kummissjonijiet. L-aġġustament skond dan l-Artikolu sar fuq il-livell ta' 2 % billi tqies li dan il-livell kien raġonevoli biex jirrifletti l-kummissjonijiet imħallsa lill-aġenti indipendenti involuti fin-negozju tal-prodott ikkonċernat.
5. Il-marġni tad-dumping
5.1. Il-marġnijiet tad-dumping individwali
(55)
Għall-produtturi li jesportaw investigati kollha, il-marġni tad-dumping ġew stabbiliti fuq il-bażi ta' paragun ta' valur normali medju u mgħobbi (bil-komponenti ta' medja ta' fatturi) skond it-tip ta' prodott ma' prezz ta' l-esportazzjoni medju u mgħobbi (bil-komponenti ta' medja ta' fatturi) skond it-tip ta' prodott kif kien stabbilit aktar ’il fuq, skond l-Artikolu 2(11) u 2(12) tar-Regolament bażiku.
(56)
Kienet il-prattika tal-Kummissjoni li, għall-produtturi li jesportaw relatati jew għall-produtturi li jappartjenu lill-istess grupp, tistabbilixxi marġni tad-dumping medju u mgħobbi (bil-komponenti ta' medja ta' fatturi) wieħed biss ibbażat fuq il-marġnijiet tad-dumping individwali. B’mod partikolari dan huwa minħabba li l-kalkulazzjoni tar-rati tad-dazju individwali tista' tinkoraġġixxi l-evażjoni tal-miżuri anti-dumping, b’hekk tagħmilhom ineffettivi, billi tagħti l-possibbiltà lill-produtturi li jesportaw relatati li jiggwidaw l-esportazzjonijiet tagħhom lejn il-Komunità mill-kumpanija bl-aktar marġni tad-dumping individwali baxx.
(57)
Skond din il-prattika, marġni tad-dumping wieħed kien attribbwit lill-produtturi li jesportaw li kkooperaw fil-PRC li jappartjenu lill-istess grupp, jiġifieri Hua Fei Colour Display Systems Co., Ltd. u lill-produttur relatat tiegħu LG. Philips Shuguang Electronic Co., Ltd. Bl-istess mod, marġni tad-dumping wieħed kien attribbwit lill-produtturi li jesportaw li kkooperaw Tajlandiżi li jappartjenu lill-istess grupp, jiġifieri CRT Display Technology Co., Ltd. u l-produttur relatat tiegħu Thai CRT Co., Ltd.
5.2. Il-marġnijiet tad-dumping mal-pajjiż kollu
(58)
Għal dawk il-produtturi li jesportaw li la wieġbu għall-kwestjonarju tal-Kummissjoni u lanqas ippreżentaw lilhom infushom b’xi mod ieħor, il-marġni tad-dumping ġie stabbilit fuq il-bażi tal-fatti disponibbli, skond l-Artikolu 18(1) tar-Regolament bażiku.
(59)
Sabiex jiġi ddeterminat il-marġni tad-dumping mal-pajjiż kollu għall-produtturi li jesportaw li ma kkooperawx kollha, l-ewwel ġie stabbilit il-livell ta' nuqqas ta' kooperazzjoni. Għal dan il-għan, il-volum ta' l-esportazzjonijiet lejn il-Komunità li ġie rrapportat mill-produtturi li jesportaw li kkooperaw ġie pparagunat ma' l-istatistiċi ta' l-importazzjoni ekwivalenti tal-Eurostat.
(60)
Fil-każ tal-Malażja u tat-Tajlandja, fejn il-livell ta' kooperazzjoni kien baxx, jiġifieri inqas minn 80 %, tqies li kien xieraq li l-marġni tad-dumping għall-produtturi li jesportaw li ma kkooperawx jiġi ffissat f’livell ogħla mill-ogħla marġni tad-dumping li kien stabbilit għall-produtturi li jesportaw li kkooperaw. Fil-fatt, hemm raġuni għaliex wieħed jemmen li l-livell baxx ta' kooperazzjoni jirriżulta mill-fatt li l-produtturi li jesportaw li ma kkooperawx fil-pajjiż investigat ġeneralment jkunu wettqu dumping fuq livell ogħla minn kwalunkwe produttur li jesporta li kkoopera. Barra minn hekk, ma kien hemm l-ebda indikazzjoni li kwalunkwe kumpanija li ma kkooperatx kienet qiegħda twettaq dumping fuq livell aktar baxx u m’għandu jingħata l-ebda bonus għan-nuqqas ta' kooperazzjoni. Il-marġnijiet tad-dumping għalhekk ġew stabbiliti fuq l-ogħla marġnijiet li kienu stabbiliti għal tipi rappreżentattivi ta' produttur li kkoopera wieħed fil-pajjiżi kkonċernati jew l-ogħla marġnijiet li kienu stabbiliti għal tranżazzjonijiet rappreżentattivi minn produttur li kkoopera wieħed fil-pajjiżi kkonċernati.
(61)
Fil-każ tar-Repubblika tal-Korea, il-livell ferm baxx ta' kooperazzjoni, jiġifieri 2 % biss mill-esportazzjonijiet totali f’termini ta' volum ibbażat fuq l-istatistiċi tal-Eurostat, juri b’mod ċar nuqqas ta' kooperazzjoni deliberata min-naħa tal-produtturi li jesportaw prinċipali. Minħabba din is-sitwazzjoni stramba, u fin-nuqqas ta' kwalunkwe informazzjoni aktar xierqa, tqies li kien xieraq li l-marġni tad-dumping għall-kumpaniji li ma kkooperawx jiġi ffissat fil-livell tal-marġni tad-dumping għal tip ta' prodott rappreżentattiv li kien indikat fl-ilment, jiġifieri, 15.0 %. Il-livell tal-marġni tad-dumping indikat fl-ilment ġie kkontrollat b’referenza għal-listi tal-prezzijiet ippubblikati u għall-istatistiċi tal-Eurostat.
(62)
Fil-każ tal-PRC, il-livell ta' kooperazzjoni kien għoli ħafna billi l-volum ta' l-esportazzjonijiet lejn il-Komunità li ġie rrapportat mill-produtturi li jesportaw li kkooperaw matul l-IP kien jeċċedi l-volumi ta' l-importazzjoni skond id-data tal-Eurostat u billi ma kien hemm l-ebda raġuni biex wieħed jemmen li kwalunkwe produttur li jesporta naqas b’mod deliberat milli jikkoopera. Sabiex issir differenza bejn il-produtturi li jesportaw Ċiniżi li kkooperaw li lkoll ingħataw l-MET, u produtturi li jesportaw Ċiniżi oħrajn potenzjali li ma kkooperawx fl-investigazzjoni, tqies li kien xieraq li jiġi stabbilit il-marġni tad-dumping mal-pajjiż kollu għall-PRC fuq il-bażi ta' paragun bejn il-prezzijiet ta' l-esportazzjoni tat-tipi ta' prodott rappreżentattivi l-aktar mibjugħa skond id-data tal-Eurostat u l-valur normali ta' l-istess tipi ta' prodott fil-pajjiż analogu.
(63)
Il-marġnijiet tad-dumping, espressi bħala perċentwali tal-prezz CIF fuq il-fruntiera tal-Komunità, bid-dazju mhux imħallas huma dawn li ġejjin:
(a)
Ir-Repubblika tal-Poplu taċ-Ċina
-
Beijing Matsushita Color CRT Co., Ltd.
0 %
-
Hua Fei Colour Display Systems Co., Ltd. u L.G. Philips Shuguang Electronic Co., Ltd.
25,5 %
-
il-kumpaniji l-oħra kollha
28,3 %
(b)
Ir-Repubblika tal-Korea
-
LG Philips Display Korea Co., Ltd
0 %
-
il-kumpaniji l-oħra kollha
15,0 %
(ċ)
Il-Malażja
-
Chunghwa Picture Tubes Sdn Bhd
5,1 %
-
il-kumpaniji l-oħra kollha
14,5 %
(d)
It-Tajlandja
-
Thai CRT Co., Ltd u CRT Display Technology Co., Ltd.
41,4 %
-
il-kumpaniji l-oħra kollha
47,2 %
D. IL-ĦSARA
1. Il-produzzjoni tal-Komunità u l-industrija tal-Komunità
(64)
Matul l-IP, il-prodott simili ġie prodott minn seba' produtturi tal-Komunità. Madankollu, erbgħa minn dawn il-produtturi huma relatati ma' esportaturi fil-pajjiżi kkonċernati. Dawn l-erba' kumpaniji għalhekk setgħu jkunu protetti mill-konsegwenzi negattivi tad-dumping ta' ħsara minħabba r-relazzjoni tagħhom ma' l-esportatur. Dan huwa indikat ukoll mill-fatt li dawn il-produtturi ma kkooperawx fil-proċediment. Tqies li kien xieraq li l-output tagħhom jiġi eskluż mill-produzzjoni tal-Komunità u wkoll li jiġu esklużi mid-definizzjoni ta' l-industrija tal-Komunità. Barra minn hekk, tnejn minn dawn l-erba' produtturi waqqfu definittivament il-produzzjoni wara l-IP.
(65)
Għalhekk l-output ta' tliet produtturi, jiġifieri Ekranas, Ecimex u Thomson, jikkostitwixxi l-produzzjoni totali tal-Komunità fit-tifsira ta' l-Artikolu 4(1) tar-Regolament bażiku.
(66)
Kif ġie indikat taħt il-premessa (2) aktar ’il fuq, l-ilment tressaq f’isem żewġ produtturi tal-Komunità, jiġifieri Ekranas u Ecimex. Instab li dawk li għamlu l-ilment kienu responsabbli għal proporzjon kbir tal-produzzjoni totali tal-Komunità tal-prodott ikkonċernat, jiġifieri f'dan il-każ aktar minn 40 %.
(67)
Ta' min jinnota li t-tnejn li għamlu l-ilment, li kienu jipproduċu l-prodott simili matul l-IP, waqqfu l-produzzjoni u bdew proċeduri għad-dikjarazzjoni ta' falliment matul l-ewwel nofs ta' l-2006. Billi l-proċedimenti tal-falliment għaddejjin bħalissa, għadu mhux ċar jekk il-produzzjoni tas-CPT minn Ekranas u Ecimex hijiex se terġa' tibda jew le. Wara l-bidu tal-proċediment, Thomson informa lill-Kummissjoni bis-sostenn tagħhom għall-ilment iddepożitat mit-TUBE, u kkooperaw b’mod xieraq fl-investigazzjoni. Għalhekk, fin-nuqqas ta' informazzjoni li dawn iż-żewġ produtturi kienu waqqfu l-operazzjoni tagħhom b’mod definittiv, Ekranas u Ecimex għadhom jitqiesu li huma parti mill-industrija tal-Komunità. Għalhekk Ekranas, Ecimex u Thomson jitqies li jikkostitwixxu l-industrija tal-Komunità fit-tifsira ta' l-Artikolu 4(1) u ta' l-Artikolu 5(4) tar-Regolament bażiku u minn hawn ’il quddiem se jissejħu “l-industrija tal-Komunità”.
2. Il-konsum tal-Komunità
(68)
Il-konsum tal-Komunità ġie stabbilit fuq il-bażi tal-volumi tal-bejgħ tal-produzzjoni ta' l-industrija tal-Komunità stess fis-suq tal-Komunità, il-volum ta' bejgħ miksub, mill-produtturi l-oħra u tad-data tal-volumi ta' l-importazzjoni miksuba mill-Eurostat.
(69)
Bejn l-2002 u l-IP, is-suq tal-Komunità għall-prodott ikkonċernat naqas b’madwar 14 %. Il-konsum tal-Komunità kien ta' madwar 9.5 miljun biċċa fl-2002, u ta' madwar 8,2 miljun biċċa fl-IP. Speċifikament, naqas bi 2 % fl-2003, żdied b’7 punti perċentwali fl-2004, u niżel f’daqqa waħda bi kważi 20 punt perċentwali fl-IP.
2002
2003
2004
IP
Il-konsum KE totali (biċċiet)
9 540 185
9 387 212
10 023 216
8 170 802
Indiċi (2002 = 100)
100
98
105
86
(70)
Minbarra l-kxif tas-sejbiet provviżorji, min għamel l-ilment ikkontesta l-metodoloġija użata mill-Kummissjoni biex tistabbilixxi l-konsum. B'mod iktar preċiż, min għamel l-ilment sostna (i) li fuq il-bażi ta' l-informazzjoni pprovduta fil-premessa (64) hawn fuq, jidher illi l-bejgħ kollu li sar minn dawk il-produtturi Komunitarji relatati ma' l-esportaturi fil-pajjiżi kkonċernati kienu ġew esklużi mill-kalkolu tal-konsum u mill-analiżi tal-ħsara, u (ii) li ċerti volumi ta' bejgħ intern fornuti minn wieħed mit-tliet produtturi Komunitarji msemmija fil-premessa (67) hawn fuq ġew esklużi minkejja li mhux suppost mill-kalkolu tal-konsum fejn kellhom jiġu inklużi.
(71)
Fil-każ tal-pretensjoni (i), ta' min jinnota li l-premessa (64) hawn fuq tirreferi biss għad-definizzjoni ta' l-industrija Komunitarja u t-twaqqif tal-produzzjoni Komunitarja totali fi ħdan it-tifsira ta' l-Artikolu 4(1) tar-Regolament bażiku, u mhux għall-kalkolu tal-konsum Komunitarju totali. Għat-twaqqif tal-konsum Komunitarju, ġew inklużi l-bejgħ minn dawk il-produtturi li kienu esklużi mid-definizzjoni u l-produzzjoni ta' l-industrija Komunitarja. Dan huwa wkoll evidenti mill-premessa (68) hawn fuq, u minn informazzjoni speċifika mogħtija lil min għamel l-ilment li turi li l-volum tal-bejgħ meqjus ammonta għal madwar 3 miljun biċċa matul l-IP. Għalhekk, il-bejgħ tal-produtturi kollha fi ħdan il-Komunità, magħrufa ma' min għamel l-ilment u mal-Kummissjoni li kienu qegħdin joperaw matul il-perjodu mill-2002 sa l-IP, ġew inklużi fit-twaqqif tal-konsum. Madankollu, il-produtturi esklużi mid-definizzjoni ta' industrija Komunitarja kellhom jiġu esklużi mill-analiżi tas-sitwazzjoni ta' l-industrija Komunitarja preċiżament minħabba li ma tqiesux li kienu parti minnha, skond l-Artikolu 4(1) tar-Regolament bażiku. Il-pretensjoni (i) hija għalhekk miċħuda.
(72)
Fil-każ tal-pretensjoni (ii), huwa fil-fatt minnu li l-Kummissjoni eskludiet ċerti volumi ta' bejgħ mill-kalkolu tal-konsum u mill-analiżi ta' ċerti indikaturi ta' ħsara essenzjali, notevolment il-volum tal-bejgħ u l-prezzijiet, is-sehem mis-suq u l-profitabilità, peress li dan il-bejgħ tqies li kien obbligatorju. Hija prassi li ilha għaddejja fil-Kummissjoni li bejgħ intern jinfired minn bejgħ fis-suq miftuħ peress li bejgħ fis-suq miftuħ biss jidħol f'kompetizzjoni ma' bejgħ ieħor (5). Kuntrarjament, bejgħ intern ma jikkompetix ma' prodotti mibjugħa fis-suq ħieles u għalhekk mhux affettwat mill-importazzjonijiet li jkunu oġġett ta' dumping. F'din l-industrija partikolari, ħafna mill-produtturi l-kbar tal-prodott li jixxiebah (kuntrarjament għat-tnejn li qegħdin jagħmlu l-ilment) għandhom ukoll operazzjonijiet fl-industrija tal-proċess ta' wara, jiġifieri fl-ipproċessar ulterjuri tat-tubu tat-TV fis-sett tat-TV. Bħala eżempju, il-Kummissjoni eskludiet mill-analiżi l-bejgħ intern magħmul mis-Sony, u dan l-approċċ kien appoġġjat minn min għamel l-ilment. L-istess metodoloġija ġiet applikata konsistentement għall-produtturi Komunitarji kollha, sew jekk huma parti mill-industrija Komunitarja sew jekk mequsa bħala 'produtturi Komunitarji oħrajn' u msemmija fil-premessa 64 hawn fuq.
(73)
Rigward il-volumi partikolari ta' bejgħ intern msemmija taħt il-pretensjoni (ii), il-Kummissjoni osservat li sa Lulju 2004, il-fabbrika tat-tubi li llum hija inkorporata bħala Thomson Displays Polska Sp. Zo.o, Piaseczno, il-Polonja, kienet, flimkien mal-fabbrika tas-sets tat-TV f'Zyrardow, il-Polonja, inkorporata taħt entità ġuridika waħda, jiġifieri l-kumpanija TMM Polska, hija stess kollha kemm hi ta' proprjetà tal-kumpanija ewlenija Thomson SA. B'konformità mal-prassi standard, il-Kummissjoni qieset li kienet fil-preżenza ta' produttur integrat u li l-provvisti tal-prodott li jixxiebah mill-fabbrika tat-tubi ta' Piaseczno għall-fabbrika tas-settijiet tat-TV ta' Zyrardow kienu jikkostitwixxu trasferiment intern, u għalhekk kienu bejgħ intern bi prezzijiet ta' trasferiment. Min għamel l-ilment għaraf de facto is-sitwazzjoni ta' l-iffissar ta' prezzijiet ta' trasferiment peress li stqarr li “r-relazzjoni bejn Thomson Display u Thomson's CTV display setgħu influenzaw il-prezzijiet, imma ċertament ma jinfluenzawx il-kwantitajiet”. Il-Kummissjoni għalhekk tikkonferma li dawn it-trasferimenti ma jistgħux jitqiesu bħal xulxin fis-suq ħieles.
(74)
Fl-aħħarnett u biss għal ġieħ il-kjarezza, ta' min jinnota li, anke kieku dak il-bejgħ intern kellu jiġi inkluż fil-konsum (ara t-tabella hawn taħt), il-livelli totali biss kienu jinbidlu, it-tendenza, jiġifieri l-kontrazzjoni sostanzjali tad-domanda ta' l-IP kienet tibqa' simili ħafna għal dik deskritta fil-premessa (69) hawn fuq. Il-pretensjoni (ii) hija għalhekk miċħuda.
2002
2003
2004
IP
Il-konsum KE totali ibbażat fuq bejgħ intern u mhux intern (biċċiet)
9 540 185
9 387 212
10 023 216
8 170 802
Indiċi (2002 = 100)
100
98
105
86
3. L-importazzjoni mill-pajjiżi kkonċernati
(a) Il-valutazzjoni kumulattiva ta' l-effetti ta' l-importazzjonijiet ikkonċernati
(75)
Il-Kummissjoni qieset jekk l-importazzjonijiet mill-pajjiżi kkonċernati għandhomx jiġu vvalutati b’mod kumulattiv fuq il-bażi tal-kriterji stabbiliti fl-Artikolu 3(4) tar-Regolament bażiku. Il-Kummissjoni vverifikat illi (i) il-marġni tad-dumping stabbilit għal kull pajjiż ikkonċernat huwa aktar mil-limitu de minimis kif ġie ddefinit fl-Artikolu 9(3) tar-Regolament bażiku u (ii) il-kundizzjonijiet tal-kompetizzjoni bejn il-prodotti importati u l-prodott tal-Komunità li jixbhu huma simili.
(76)
L-ewwelnett qed jiġi nnotat li d-data li tappartjeni lil Beijing Matsushita Color CRT Co., Ltd u lil LG Philips Display Korea Co., Ltd, jiġifieri ż-żewġ produtturi li jesportaw fil-pajjiżi kkonċernati li nstab li ma kinux wettqu dumping tal-prodott ikkonċernat, ġew esklużi b’mod xieraq mill-analiżi li ġejja, li tikkonċerna esklussivament importazzjonijiet li ġew soġġetti għal dumping. Bħala informazzjoni, il-volum ta' l-importazzjonijiet miż-żewġ produtturi li ssemmew aktar ’il fuq kien marġinali matul l-IP għaliex kien ferm inqas minn 1 % tal-konsum tal-Komunità.
(77)
Fuq din il-bażi, il-marġni tad-dumping li nstab għal kull wieħed mill-pajjiżi kkonċernati kien ’il fuq mil-limitu de minimis kif ġie ddefinit fl-Artikolu 9(3) tar-Regolament bażiku u l-volum ta' l-importazzjonijiet li kienu soġġetti għal dumping minn kull wieħed minn dawn il-pajjiżi ma kienx negliġibbli fis-sens ta' l-Artikolu 5(7) tar-Regolament bażiku, bl-ishma tas-suq tagħhom jiksbu bejn 3.6 % u 6.5 %, skond il-pajjiż ikkonċernat fl-IP. Fir-rigward tal-kundizzjonijiet tal-kompetizzjoni bejn l-importazzjonijiet li kienu soġġetti għal dumping mill-pajjiżi kkonċernati u l-prodott simili tal-Komunità, instab illi fil-fatt kien hemm kundizzjonijiet simili ta' kompetizzjoni. Dan kien evidenzjat mill-fatt li l-prodott ikkonċernat li kien importat mill-pajjiżi kkonċernati u l-prodott li jixbhu prodott u mibjugħ mill-industrija tal-Komunità fi ħdan is-suq tal-Komunità kienu simili, jikkompetu wieħed kontra l-ieħor u huma distribwiti permezz ta' l-istess kanali tan-negozju. Barra minn hekk il-volumi ta' l-importazzjonijiet kollha kienu sostanzjali u rriżultaw f’ishma tas-suq sinifikanti.
(78)
Fid-dawl ta' dak li ntqal aktar ’il fuq, tqies li l-kriterji kollha stabbiliti fl-Artikolu 3(4) tar-Regolament bażiku kienu sodisfatti. L-importazzjonijiet li kienu soġġetti għal dumping mill-erba' pajjiżi kkonċernati għalhekk kienu eżaminati b’mod kumulattiv.
(b) Il-volum
(79)
Il-volum ta' l-importazzjonijiet li kienu soġġetti għal dumping fil-Komunità tal-prodott ikkonċernat li joriġina fil-pajjiżi kkonċernati kien eżatt taħt il-1.6 miljun biċċa fl-IP, livell qrib dak osservat fl-2002. Din l-istabbiltà apparenti taħbi varjazzjonijiet f’daqqa fis-snin 2003, 2004 u fl-IP. L-importazzjonijiet telgħu b'44 % fl-2003, niżlu bi 3 punti perċentwali fl-2004 u niżlu aktar b'44 punt perċentwali fl-IP.
2002
2003
2004
IP
Il-volum ta' l-importazzjonijiet li kienu soġġetti għal dumping mill-pajjiżi kkonċernati (biċċiet)
1 626 027
2 337 736
2 296 547
1 585 294
Indiċi (2002 = 100)
100
144
141
97
Is-sehem tas-suq ta' l-importazzjonijiet li kienu soġġetti għal dumping mill-pajjiżi kkonċernati
17,0 %
24,9 %
22,9 %
19,4 %
Il-prezzijiet ta' l-importazzjonijiet li kienu soġġetti għal dumping mill-pajjiżi kkonċernati (EUR/biċċa)
50
43
32
39
Indiċi (2002 = 100)
100
85
64
76
(ċ) Is-sehem tas-suq
(80)
Is-sehem tas-suq miżmum mill-esportaturi fil-pajjiżi kkonċernati żdied minn 17 % fl-2002 għal 19,4 % fl-IP. Fid-dettall, is-sehem tas-suq għadda minn qabża b'madwar 8 punti perċentwali fl-2003, niżel b'madwar 2 punti perċentwali fl-2004 u niżel aktar b'madwar 3.5 punti perċentwali fl-IP. Il-fatt li s-sehem tas-suq ta' l-importazzjonijiet mill-pajjiżi kkonċernati kien ogħla fl-IP milli fl-2002, għalkemm kien hemm inqas importazzjonijiet f'termini ta' volum fl-IP milli fl-2002 jista' jiġi spjegat bi tnaqqis f'daqqa fil-konsum kif ġie deskritt fil-premessa (69) aktar ‘il fuq.
(d) Il-prezzijiet
(i) L-evoluzzjoni tal-prezzijiet
(81)
Bejn l-2002 u l-IP, il-prezz medju ta' l-importazzjonijiet tal-prodott ikkonċernat li joriġina fil-pajjiżi kkonċernati naqas b'24 %. Speċifikament, il-prezz niżel bi 15 % fl-2003, b'21 punt perċentwali oħra fl-2004, qabel ma reġa' żdied bi 12-il punt perċentwali fl-IP.
(ii) It-traħħis tal-prezzijiet taħt il-prezzijiet normali
(82)
Sar paragun tal-prezzijiet, mudell ma' mudell, bejn il-prezzijiet tal-bejgħ medji u mgħobbija (bil-komponenti ta' medja ta' fatturi) tal-produtturi li jesportaw u ta' l-industrija tal-Komunità fil-Komunità. Għal dan il-għan, il-prezzijiet ta' qabel il-prezz tas-suq ta' l-industrija tal-Komunità lill-klijenti li mhumiex relatati ġew ipparagunati mal-prezzijiet ta' l-importazzjoni CIF fuq il-fruntiera tal-Komunità, tal-produtturi li jesportaw li kkooperaw tal-pajjiżi kkonċernati, aġġustati kif inhu xieraq sabiex jirriflettu l-prezz ta' wara l-kunsinna (landed price). Il-paragun wera li matul l-IP, il-prodott ikkonċernat li joriġina fil-pajjiżi kkonċernati li nbiegħ fil-Komunità nbiegħ bi prezz irħas mill-prezzijiet ta' l-industrija tal-Komunità b'bejn - 37 % (jiġifieri l-ebda traħħis tal-prezzijiet taħt il-prezzijiet normali) u massimu ta' 13 %, skond min kien l-esportatur ikkonċernat. B'mod ġenerali, it-traħħis tal-prezzijiet taħt il-prezzijiet normali kien limitat ħafna. Madankollu, id-data tal-Eurostat tindika li fis-snin ta' qabel l-IP, il-prezzijiet ta' l-importazzjonijiet li kienu soġġetti għal dumping mill-pajjiżi kkonċernati kienu aktar baxxi b'mod sostanzjali minn dawk ta' l-industrija tal-Komunità.
4. Is-sitwazzjoni ta' l-industrija tal-Komunità
(83)
Skond l-Artikolu 3(5) tar-Regolament bażiku, l-eżami ta' l-impatt ta' l-importazzjonijiet li kienu soġġetti għal dumping fuq l-industrija tal-Komunità inkluda evalwazzjoni tal-fatturi u ta' l-indiċijiet ekonomiċi rilevanti kollha li għandhom effett fuq l-istat ta' l-industrija tal-Komunità matul il-perjodu meqjus.
(a) Il-produzzjoni
(84)
Bejn l-2002 u l-IP, il-produzzjoni ta' l-industrija tal-Komunità naqset b'5 %. Speċifikament, hija żdiedet bi 8 % fl-2003, bi 12-il punt perċentwali ieħor fl-2004 u finalment naqset f'daqqa b'25 punt perċentwali fl-IP.
2002
2003
2004
IP
Produzzjoni (biċċiet)
9 727 029
10 461 957
11 685 396
9 276 778
Indiċi (2002 = 100)
100
108
120
95
(b) Il-kapaċità u r-rati ta' użu tal-kapaċità
(85)
Il-kapaċità tal-produzzjoni żdiedet b'mod stabbli matul il-perjodu meqjus kollu. Hija telgħet b'4 % fl-2003, b'19-il punt perċentwali ieħor fl-2004 u finalment b'5 punti perċentwali fl-IP. Dan jikkorrispondi għal żieda fil-makkinarju.
2002
2003
2004
IP
Il-kapaċità tal-produzzjoni (biċċiet)
11 865 163
12 297 545
14 686 819
15 133 449
Indiċi (2002 = 100)
100
104
123
128
L-użu tal-kapaċità
82 %
85 %
80 %
61 %
Indiċi (2002 = 100)
100
104
97
75
(86)
L-użu tal-kapaċità kienet tvarja bejn it-80 u l-85 % fis-snin 2002 sa 2003, qabel ma niżlet f'daqqa għal 61 % fl-IP.
(ċ) Il-ħażniet
(87)
Bejn l-2002 u l-IP, kien hemm varjazzjonijiet kbar fil-livell ta' l-inventarji tal-prodotti lesti. L-ewwel niżel f'daqqa fl-2003, li jirrifletti l-klima ekonomika għal dan il-prodott partikolari li fl-2002 u fl-2003 kienet għadha tajba, qabel ma telgħet f'daqqa fl-aħħar ta' l-2004, li jirrifletti t-tnaqqis f'daqqa fid-domanda. Matul l-IP, il-livell tal-produzzjoni effettiva kien addattat 'l isfel, kif jidher aktar 'il fuq, u l-livell tal-ħażniet ta' l-għeluq ġie lura għal livell aktar sostenibbli.
2002
2003
2004
IP
Il-ħażna ta' l-għeluq (biċċiet)
627 641
56 996
943 655
278 406
Indiċi (2002 = 100)
100
9
150
44
(d) Il-volum tal-bejgħ
(88)
Il-bejgħ min-naħa ta' l-industrija tal-Komunità tal-produzzjoni tagħha stess lill-klijenti mhux relatati fis-suq tal-Komunità fil-bidu żdied b'6 % fl-2003, tela' aktar b'16-il punt perċentwali fl-2004, imma mbagħad naqas b'6 punti perċentwali fl-IP. B'mod ġenerali, matul il-perjodu meqjus il-volum tal-bejgħ żdied b'16 %. Id-differenza sostanzjali bejn il-volumi tal-produzzjoni u tal-bejgħ domestiku hija spjegata mill-fatt li l-industrija tal-Komunità tesporta madwar żewġ terzi tal-produzzjoni tagħha barra mill-Komunità.
2002
2003
2004
IP
Il-volum tal-bejgħ KE lil klijenti li mhumix relatati (biċċiet)
2 645 562
2 814 515
3 229 069
3 078 543
Indiċi (2002 = 100)
100
106
122
116
(e) Is-sehem tas-suq
(89)
Is-sehem tas-suq miżmum mill-industrija tal-Komunità żdied b'mod stabbli, b'10 punti perċentwali, bejn l-2002 u l-IP. Speċifikament, kien qrib it-28 % fl-2002, tela' għal 30 % fl-2003 u għal madwar 32 % fl-2004, qabel ma finalment tela' għal qrib it-38 % matul l-IP. Din iż-żieda fis-sehem tas-suq trid titqies fl-isfond ta' konsum fil-KE li qed jonqos, kif ġie deskritt fil-premessa (69) aktar ‘il fuq.
2002
2003
2004
IP
Is-sehem tas-suq ta' l-industrija tal-Komunità
27,7 %
30,0 %
32,2 %
37,7 %
Indiċi (2002 = 100)
100
108
116
136
(f) It-tkabbir
(90)
Bejn l-2002 u l-IP, meta l-konsum tal-Komunità naqas b'14 %, il-volum tal-bejgħ ta' l-industrija tal-Komunità fis-suq tal-Komunità żdied b'16 %. L-industrija tal-Komunità kisbet madwar 10 punti perċentwali ta' sehem tas-suq, filwaqt li l-importazzjonijiet li kienu soġġetti għal dumping kisbu madwar 2.4 punti perċentwali ta' sehem tas-suq bejn l-2002 u l-IP.
(g) L-impjiegi
(91)
Il-livell ta' l-impjiegi ta' l-industrija tal-Komunità naqas b'madwar 10 % bejn l-2002 u l-IP. Naqas b'4 % bejn l-2002 u l-2003, żdied b'6 punti perċentwali fl-2004, imma naqas bi 12-il punt perċentwali fl-IP, li parzjalment jirrifletti it-tnaqqis fil-produzzjoni.
2002
2003
2004
IP
Impjiegi (persuni)
9 604
9 254
9 805
8 632
Indiċi (2002 = 100)
100
96
102
90
(h) Il-produttività
(92)
Il-produttività tal-forza tax-xogħol ta' l-industrija tal-Komunità, imkejla bħala output (f'biċċiet) għal kull persuna impjegata fis-sena, żdiedet bi 12 % fl-2003, żdiedet aktar b'6 punti perċentwali fl-2004, u finalment naqset bi 12-il punt perċentwali fl-IP. Ikkonfrontat bil-kontrazzjoni f'daqqa tas-suq fl-IP, il-volum tal-produzzjoni kien aġġustat immedjatament, imma kif jiġi osservat komunement, l-aġġustament tal-forza tax-xogħol kien inqas rapidu, biex b'hekk ġie kkawżat it-telf fil-produttività osservat.
2002
2003
2004
IP
Il-produttività (biċċiet għal kull impjegat)
1 013
1 131
1 192
1 075
Indiċi (2002 = 100)
100
112
118
106
(i) Il-pagi
(93)
Il-paga medja għal kull impjegat fl-IP baqgħet bejn wieħed u ieħor fl-istess livell bħal fl-2002. Speċifikament, naqset bi 11 % fl-2003, b'2 punti perċentwali oħra fl-2004 u finalment żdiedet b'14-il punt perċentwali fl-IP.
2002
2003
2004
IP
L-ispiża tax-xogħol annwali għal kull impjegat (000 EUR)
11
10
10
11
Indiċi (2002 = 100)
100
89
87
101
(j) Il-prezzijiet tal-bejgħ u l-fatturi li jaffettwaw il-prezzijiet tal-Komunità
(94)
Il-prezzijiet ta' l-unitajiet għall-bejgħ fil-Komunità lill-klijenti mhux relatati tal-produzzjoni ta' l-industrija tal-Komunità stess naqsu b'mod stabbli, bi 42 % b'kollox, bejn l-2002 u l-IP. Speċifikament, il-prezzijiet naqsu b'25 % fl-2003, b'9 punti perċentwali oħra fl-2004 u finalment bi 8 punti perċentwali oħra fl-IP. L-investigazzjoni wriet traħħis ta' prezzijiet taħt il-prezzijiet normali marġinali, jekk kien hemm, tal-prezz tal-bejgħ ta' l-industrija tal-Komunità mill-importazzjonijiet li kienu soġġetti għal dumping. Għal ċertu numru ta' mudelli, it-traħħis tal-prezzijiet taħt il-prezzijiet normali kien akbar mill-marġnijiet medji tat-traħħis tal-prezzijiet taħt il-prezzijiet normali li jissemmew taħt il-premessa (77) aktar 'il fuq.
2002
2003
2004
IP
Il-prezz ta' l-unità fis-suq KE (EUR/biċċa)
66
49
44
38
Indiċi (2002 = 100)
100
75
66
58
(k) Il-profitabilità u l-profitti fuq l-investimenti
(95)
Matul il-perjodu meqjus, il-profitabilità tal-bejgħ fil-Komunità tal-produzzjoni ta' l-industrija tal-Komunità stess, espressa bħala perċentwali tal-bejgħ nett, naqset b'mod stabbli. Il-profitabilità naqset minn 24 % fl-2002 għal madwar 18 % fl-2003, u għal madwar 10 % fl-2004. Fl-IP, l-industrija tal-Komunità għamlet telf ta' - 3.6 %.
2002
2003
2004
IP
Il-profitabilità tal-bejgħ KE lil dawk li mhumiex relatati ( % tal-bejgħ nett)
24,0 %
18,2 %
10,1 %
-3,6 %
ROI (profitt f' % tal-valur nett kif imniżżel fil-kotba ta' l-investimenti)
17,5 %
9,1 %
5,7 %
-2,1 %
(96)
Il-profitt fuq l-investimenti (“ROI”), espress bħala l-profitt bħala perċentwali tal-valur nett kif imniżżel fil-kotba ta' l-investimenti, segwa b'mod wiesa' t-tendenza tal-profitabilità t'hawn fuq. Naqas minn madwar 17 % fl-2002 għal - 2.1 % fl-IP.
(l) Id-dħul u l-ħruġ tal-flus u l-abbiltà li jinġabar kapital
(97)
Id-dħul u l-ħruġ tal-flus netti minn attivitajiet operattivi ukoll naqas matul il-perjodu meqjus. Minn livell ta' madwar 175 miljun EUR fl-2002, naqas għal madwar 125 miljun EUR fl-2003, reġa' żdied għal madwar 141 miljun EUR fl-2004, qabel ma naqas f'daqqa għal madwar - 25 miljun EUR fl-IP. Is-sitwazzjoni ddeterjorat b'mod daqshekk ħażin li tnejn mill-kumpaniji li jikkostitwixxu l-industrija tal-Komunità kienu ddikjarati falluti matul l-ewwel nofs ta' l-2006, kif ġie indikat taħt il-premessa (67). Thomson biss kienet kapaċi tikseb finanzjament mill-kumpanija prinċipali tagħha, u, b'dak il-mod, evitat sitwazzjoni finanzjarja aktar serja. Ekranas u Ecimex ma kinux kapaċi jiġbru kapital. Jekk wieħed iħares 'il quddiem, l-abbiltà ta' l-industrija tal-Komunità li tiġbor aktar kapital hija ovvjament imfixkla b'mod serju mill-prospetti ta' domanda fqira.
2002
2003
2004
IP
Id-dħul u l-ħruġ tal-flus (000 EUR)
175 468
124 804
140 548
-24 626
(m) L-investimenti
(98)
L-investimenti annwali ta' l-industrija tal-Komunità fil-produzzjoni tal-prodott ikkonċernat naqsu b'mod stabbli bejn l-2002 u l-IP. Huma naqsu b'14 % fl-2003, b'25 punt perċentwali oħra fl-2004 u b'40 punt perċentwali oħra fl-IP.
2002
2003
2004
IP
Investimenti netti (000 EUR)
81 445
69 807
49 426
16 996
Indiċi (2002 = 100)
100
86
61
21
(n) Il-kobor tal-marġni tad-dumping
(99)
F'dak li jikkonċerna l-impatt fuq l-industrija tal-Komunità tal-kobor tal-marġnijiet tad-dumping effettivi, meta jitqiesu l-volum u l-prezzijiet ta' l-importazzjonijiet mill-pajjiżi kkonċernati, dan l-impatt ma jistax jitqies li huwa negliġibbli.
(o) L-irkupru minn dumping passat
(100)
Permezz tar-Regolament tal-Kunsill (KE) Nru 2313/2000 (6), ġew imposti miżuri fuq l-importazzjonijiet ta' ċerti tubi ta' l-istampa tat-televiżjoni tal-kulur li jużaw ir-raġġ katodiku li joriġinaw fl-Indja u fir-Repubblika tal-Korea. Dawn il-miżuri skadew fil-21 ta' Ottubru 2005. Madankollu, dawn il-miżuri kkonċernaw pajjiż wieħed biss mill-erbgħa mmirati fil-proċediment preżenti, u parti biss mill-kodiċi NM 8540 11 11, mill-ħames kodiċijiet NM li ssemmew taħt il-premessa (12) aktar 'il fuq. Bħala informazzjoni, il-kodiċi NM 8540 11 11 jkopri ambitu ta' madwar 20 % ta' l-ambitu tal-prodott kopert mill-proċediment preżenti. Meta jitqies in-nuqqas ta' xebh tas-sitwazzjonijiet, huwa għalhekk diffiċli biex tinġibed kwalunkwe konklużjoni dwar il-kwistjoni partikolari ta' l-irkupru minn dumping passat.
5. Konklużjoni dwar il-ħsara
(101)
Bejn l-2002 u l-IP, il-volum ta' l-importazzjonijiet li kienu soġġetti għal dumping tal-prodott ikkonċernat li joriġina fil-pajjiżi kkonċernati naqas bi 3 % imma s-sehem tas-suq tal-Komunità tagħhom żdied b'madwar 2.4 punti perċentwali. Il-prezzijiet medji ta' l-importazzjonijiet li kienu soġġetti għal dumping mill-pajjiżi kkonċernati, ibbażati fuq data tal-Eurostat, kienu ġeneralment aktar baxxi minn dawk ta' l-industrija tal-Komunità matul il-perjodu meqjus. Madankollu, matul l-IP, il-prezzijiet ta' l-importazzjonijiet mill-pajjiżi kkonċernati ma' kinux sostanzjalment irħas minn dawk ta' l-industrija tal-Komunità. Fil-fatt, kif ġie indikat taħt il-premessa (77) aktar 'il fuq, fuq bażi medja u mgħobbija (bil-komponenti ta' medja ta' fatturi), it-traħħis tal-prezzijiet taħt il-prezz normali kien ta' bejn - 37 % u 13 % fl-IP, jiddependi mill-pajjiż u mill-esportatur ikkonċernat. Madankollu, id-data tal-Eurostat tindika li fis-snin ta' qabel l-IP, il-prezzijiet ta' l-importazzjonijiet li kienu soġġetti għal dumping mill-pajjiżi kkonċernati kienu sostanzjalment aktar baxxi minn dawk ta' l-industrija tal-Komunità.
(102)
Instab deterjorament ċar tas-sitwazzjoni ta' l-industrija tal-Komunità tul il-perjodu meqjus. L-ewwelnett, tnejn mit-tliet kumpaniji li jikkostitwixxu l-industrija tal-Komunità kienu ddikjarati falluti matul l-ewwel nofs ta' l-2006. It-tieni, il-parti l-kbira ta' l-indikaturi tal-ħsara żviluppaw b'mod negattiv bejn l-2002 u l-IP: il-volum tal-produzzjoni naqas b'5 %, l-użu tal-kapaċità naqas b'25 %, l-impjiegi naqsu b'10 %, il-prezzijiet tal-bejgħ għal kull unità naqsu bi 42 %, il-profitabilità, il-profitt fuq l-investiment u d-dħul u l-ħruġ tal-flus iddeterjoraw b'mod ċar u l-investiment niżel b'79 %. Id-deterjorament tas-sitwazzjoni ta' l-industrija tal-Komunità kien ferm f'daqqa għaliex ġara prinċipalment matul l-IP. Fil-fatt, qabel l-IP, il-profitabilità ta' l-industrija tal-Komunità kienet għadha bil-wisa' 'l fuq minn 10 %.
(103)
Bejn l-2002 u l-IP, uħud mill-indikaturi wrew żviluppi apparentement pożittivi. Il-kapaċità tal-produzzjoni żdiedet bi 28 %, il-volum tal-bejgħ ta' l-industrija tal-Komunità lejn is-suq tal-Komunità tela' b'16 % u s-sehem tas-suq miżmum mill-industrija tal-Komunità tela' b'10 punti perċentwali. Madankollu, dawn l-iżviluppi ma setgħux jipprevjenu d-deterjorament f'daqqa tas-sitwazzjoni finanzjarja ta' l-industrija tal-Komunità, li fl-aħħar mill-aħħar ikkawża l-falliment ta' żewġ produtturi tal-Komunità.
(104)
Fid-dawl ta' dak li ntqal aktar 'il fuq, għalhekk qed jiġi konkluż li l-industrija tal-Komunità ġarrbet ħsara materjali fit-tifsira ta' l-Artikolu 3(5) tar-Regolament bażiku.
E. IL-KAWŻALITÀ
1. Introduzzjoni
(105)
Skond l-Artikolu 3(6) u (7) tar-Regolament bażiku, il-Kummissjoni eżaminat jekk l-importazzjonijiet li kienu soġġetti għal dumping ikkawżawx ħsara lill-industrija tal-Komunità sa grad li jista' jitqies bħala materjali. Fatturi magħrufa għajr għall-importazzjonijiet li kienu soġġetti għal dumping, li fl-istess ħin setgħu kienu qed jikkawżaw ħsara lill-industrija tal-Komunità, ġew ukoll eżaminati biex jiġi żgurat li l-ħsara possibbli kkawżata minn dawn il-fatturi l-oħra ma ġietx attribbwita lill-importazzjonijiet li kienu soġġetti għal dumping.
2. L-effetti ta' l-importazzjonijiet li kienu soġġetti għal dumping
(106)
Matul l-IP, l-importazzjonijiet li kienu soġġetti għal dumping mill-erba' pajjiżi kkonċernati kienu jammontaw għal sehem tas-suq sostanzjali ta' 19,4 %. Bejn l-2002 u l-IP, il-volum ta' l-importazzjonijiet li kienu soġġetti għal dumping tal-prodott ikkonċernat li oriġina fil-pajjiżi kkonċernati naqsu b'madwar 3 % imma s-sehem tas-suq tal-Komunità tagħhom żdied b'madwar 2,3 punti perċentwali billi l-konsum naqas iktar malajr mill-volum ta' l-importazzjonijiet t'aktar 'il fuq. Madankollu, huwa importanti li jiġi osservat illi kemm il-volum kif ukoll is-sehem tas-suq ta' l-importazzjonijiet li kienu soġġetti għal dumping laħqu l-quċċata tagħhom fl-2003, u mbagħad naqsu b'mod sostanzjali sa l-IP. Matul l-IP, is-sehem tas-suq ta' l-importazzjonijiet li kienu soġġetti għal dumping kien ta' 5,5 punti perċentwali iktar baxx mill-2003.
(107)
Il-prezzijiet medji ta' l-importazzjonijiet li kienu soġġetti għal dumping mill-pajjiżi kkonċernati, ibbażati fuq id-data tal-Eurostat, kienu ġeneralment iktar baxxi minn dawk ta' l-industrija tal-Komunità matul il-perjodu meqjus u huwa probabbli li eżerċitaw pressjoni 'l isfel fuqhom. Il-prezzijiet ta' l-importazzjoni naqsu wkoll b'mod konsiderevoli bejn l-2002 u l-2004, imma rkupraw fl-IP bi 12-il punt perċentwali, kif ġie nnotat taħt il-premessa (76) aktar 'il fuq. Billi l-industrija tal-Komunità baxxiet ukoll il-prezzijiet tal-bejgħ tagħha b'mod gradwali matul il-perjodu meqjus, il-prezzijiet ta' l-importazzjonijiet mill-pajjiżi kkonċernati ma kinux sostanzjalment irħas minn dawk ta' l-industrija tal-Komunità matul l-IP, fuq paragun ta' mudell b'mudell. Fil-fatt, fuq bażi medja u mgħobbija (bil-komponenti ta' medja ta' fatturi), it-traħħis tal-prezzijiet taħt il-prezzijiet normali kien bejn - 37 % u 13 % fl-IP, jiddependi mill-pajjiż u mill-esportatur ikkonċernat. Madankollu, filwaqt li ma kien hemm kważi l-ebda traħħis fil-prezzijiet taħt il-prezzijiet normali, fi kwalunkwe każ kien hemm bejgħ bi prezz imraħħas mill-importazzjonijiet li kienu soġġetti għal dumping.
(108)
Kif ġie nnotat fil-premessa (97) aktar 'il fuq, jista' jiġi osservat kuntrast qawwi fis-sitwazzjoni ta' l-industrija tal-Komunità bejn il-perjodu 2002/2003 u l-IP. Huwa importanti li jiġi nnotat li d-deterjorament fis-sitwazzjoni ta' l-industrija tal-Komunità kienet ferm f'daqqa billi ġrat prinċipalment matul l-IP. Fil-fatt, qabel l-IP, il-profitabilità ta' l-industrija tal-Komunità kienet għadha bil-wisa' 'l fuq minn 10 % u l-parti l-kbira ta' l-indikaturi tal-ħsara kienu għadhom qegħdin juru żviluppi pożittivi. B'mod partikolari, bejn l-2002 u l-2004, il-kapaċità tal-produzzjoni żdiedet bi 23 %, il-volum tal-produzzjoni tela' b'20 %, il-volum tal-bejgħ ta' l-industrija tal-Komunità lis-suq tal-Komunità tela' bi 22 % u s-sehem tas-suq miżmum mill-industrija tal-Komunità tela' minn madwar 28 % għal madwar 32 %, fi żmien meta s-suq kien għadu qiegħed jikber. Matul l-IP, meta s-suq naqas f'daqqa b'20 % f'sena waħda, is-sehem tas-suq ta' l-industrija tal-Komunità saħansitra qabeż għal 38 %.
(109)
Barra minn hekk, ta' min jinnota li l-industrija tal-Komunità laħqet l-ogħla profitabilità tagħha fl-2002 u fl-2003 meta l-prezzijiet tal-bejgħ tagħha diġà kienu naqsu b'mod sostanzjali, meta s-sehem tas-suq tagħha kien l-iżgħar u meta l-volum ta' l-importazzjonijiet li kienu soġġetti għal dumping kien fl-ogħla livell tiegħu. Il-profitabilità marret 'l isfel biss fl-IP meta s-sehem tas-suq ta' l-industrija tal-Komunità laħaq il-quċċata tiegħu u fi żmien meta l-volum ta' l-importazzjonijiet li kienu soġġetti għal dumping naqas u meta l-prezzijiet ta' l-importazzjonijiet li kienu soġġetti għal dumping żdiedu.
(110)
Bħala konklużjoni, l-importazzjonijiet li kienu soġġetti għal dumping setgħu eżerċitaw pressjoni 'l isfel fuq il-prezzijiet tal-bejgħ ta' l-industrija tal-Komunità matul il-perjodu 2002 sa l-IP kollu u seta' kellhom xi impatt negattiv konsegwenti fuq is-sitwazzjoni ġenerali ta' l-industrija tal-Komunità. Madankollu, kif ġie nnotat taħt il-premessi (108)u (109) aktar 'il fuq, is-sitwazzjoni ta' l-industrija tal-Komunità, li kienet għadha turi sinjali mħallta fis-snin ta' qabel l-IP, f'daqqa waħda u b'mod drammatiku marret għall-agħar matul l-IP. Qabel l-IP, il-profitabilità ta' l-industrija tal-Komunità kienet għadha 'l fuq mill-10 %. Bl-istess mod, il-parti l-kbira ta' l-indikaturi tal-ħsara kienu għadhom qed juru żviluppi pożittivi sa l-IP. Bejn l-2002 u l-2004, il-kapaċità tal-produzzjoni żdiedet bi 23 %, il-volum tal-produzzjoni tela' b'20 %, il-volum tal-bejgħ ta' l-industrija tal-Komunità lis-suq tal-Komunità tela' bi 22 % u s-sehem tas-suq miżmum mill-industrija tal-Komunità tela' minn madwar 28 % għal madwar 32 %, fi żmien meta s-suq kien għadu qiegħed jikber. Ta' min ifakkar ukoll li l-industrija tal-Komunità laħqet l-ogħla profitabilità tagħha fl-2002 u fl-2003, meta s-sehem tas-suq tagħha kien l-iżgħar u meta l-volum ta' l-importazzjonijiet li kienu soġġetti għal dumping kien fl-ogħla livell tiegħu. Il-profitabilità ta' l-industrija tal-Komunità niżlet fl-IP, meta s-sehem tas-suq tagħha laħaq il-quċċata tiegħu u, b'mod importanti, fi żmien meta l-preżenza ta' l-importazzjonijiet li kienu soġġetti għal dumping effettivament naqset f'termini kemm ta' volumi u kemm ta' sehem tas-suq (ara l-premessa (104) aktar 'il fuq) u meta l-prezzijiet ta' l-importazzjonijiet li kienu soġġetti għal dumping irkupraw. Min-naħa l-oħra, l-uniku element ġdid fl-ambjent ta' l-industrija tal-Komunità matul l-IP kien it-tnaqqis f'daqqa fid-domanda b'20 %. Għalhekk, in-nuqqas ta' koinċidenza ċara fiż-żmien bejn id-deterjorament tas-sitwazzjoni ta' l-industrija tal-Komunità u l-effetti ta' l-importazzjonijiet li kienu soġġetti għal dumping jitfa' dubji serji fuq il-korrelazzjoni bejn l-iżvilupp ta' l-importazzjonijiet u s-sitwazzjoni ta' l-industrija tal-Komunità. Għalhekk, ma jistax jiġi konkluż li l-importazzjonijiet li kienu soġġetti għal dumping kellhom rwol determinanti fis-sitwazzjoni ta' ħsara ta' l-industrija tal-Komunità.
3. L-effetti ta' fatturi oħra - L-iżvilupp tal-konsum
(111)
Diversi partijiet interessati indikaw li t-tnaqqis fid-domanda għas-CPT kien il-kawża prinċipali għall-ħsara f'daqqa li ġarrbet l-industrija tal-Komunità.
(112)
Fil-fatt, kif jintwera fil-premessa (104) aktar 'il fuq, il-konsum tas-CPT naqas f'daqqa fl-IP, b'20 %. Dan it-tnaqqis fil-konsum kien l-uniku parametru li nbidel b'mod drammatiku fl-ambjent ta' l-industrija tal-Komunità. U dan jikkoinċidi wkoll mal-fatt li s-sitwazzjoni ta' l-industrija tal-Komunità marret għall-agħar b'mod drammatiku. L-investigazzjoni wriet li t-tnaqqis f'daqqa fid-domanda fil-fatt kellu impatt negattiv fuq is-sitwazzjoni ta' l-industrija tal-Komunità, billi t-tnaqqis f'daqqa tal-profitabilità u tad-dħul u l-ħruġ tal-flus ta' l-industrija tal-Komunità ġej direttament mill-kontrazzjoni tas-suq t'aktar 'il fuq permezz ta' effett fuq l-ispiża (telf tal-produttività fl-IP kif jintwera taħt il-premessa (87) aktar 'il fuq u żieda fl-ispejjeż ta' l-unitajiet tal-produzzjoni) u effett fuq il-prezzijiet (sovrakapaċità f'daqqa). Matul l-IP, id-domanda għas-CPT saret kompletament inelastika għall-prezzijiet, kif jintwera mill-fatt li t-tnaqqis sostanzjali fil-prezzijiet li kien osservat bejn l-2004 u l-IP ma wassal għall-ebda żieda fil-volum tal-bejgħ. Anzi, id-domanda effettivament naqset b'madwar 20 %.
(113)
L-investigazzjoni wriet li t-tnaqqis fid-domanda għas-CPT ikkoinċida fiż-żmien mal-penetrazzjoni dejjem tiżdied ta' settijiet tat-TV flat panel (Liquid Crystal Display (LCD) u Plasma), li żdiedu f'daqqa minn inqas minn 1 % tas-suq fl-2002 għal 28 % fl-IP. Dawn is-settijiet tat-TV flat panel jikkompetu direttament mas-CPT u ż-żewġ prodotti jistgħu jitbiddlu għal kollox ma' xulxin. Għalkemm it-teknoloġiji LCD u Plasma mhumiex kompletament ġodda, huwa biss matul l-IP li l-prezzijiet għat-televiżjonijiet flat panel niżlu b'mod sinifikanti billi l-prezzijiet naqsu b'44 % bejn l-2001 u l-IP. Dan it-tnaqqis fil-prezz tat-televiżjoni flat panel min-naħa waħda għamel lil dawn il-mudelli aktar attraenti għall-konsumaturi, biex b'hekk naqqas id-domanda għas-settijiet tat-TV b'CPT, u min-naħa l-oħra eżerċita pressjoni diretta fuq il-prezzijiet tal-bejgħ tas-settijiet tat-TV b'CPT li kellhom jonqsu sabiex jibqgħu kompetittivi mal-mudelli bl-iskrin ċatt attraenti u ġodda. Bħala eżempju, is-settijiet tat-TV flat panel ammontaw għal 63 % tal-valur totali tat-TVs għall-bejgħ bl-imnut kollha li nxtraw fir-Renju Unit fl-2005, meta pparagunat ma' 37 % biss għall-2004. Kemm ir-riżultat ta' din l-investigazzjoni kif ukoll l-informazzjoni miksuba mill-intelliġenza tas-suq jissuġġerixxu li l-volum tal-bejgħ tat-TVs CPT laħaq il-quċċata fl-UE fl-2004, u li t-tnaqqis fid-domanda hija sostnuta minn dak iż-żmien.
4. Konklużjoni dwar il-kawżalità
(114)
Id-data tissuġġerixxi li l-importazzjonijiet li kienu soġġetti għal dumping kienu eżerċitaw pressjoni fuq il-prezzijiet ta' l-industrija tal-Komunità u probabbilment ikkontribwew ukoll għas-sitwazzjoni ta' ħsara tagħha. Madankollu, analiżi aktar dettaljata, ibbażata b'mod partikolari fuq l-iżvilupp tat-tendenzi matul il-perjodu meqjus ma ppermettietx li tiġi stabbilita konnessjoni kawżali billi ma kien hemm l-ebda koinċidenza ċara fiż-żmien bejn id-deterjorament tas-sitwazzjoni ta' l-industrija tal-Komunità u l-iżviluppi ta' l-importazzjonijiet li kienu soġġetti għal dumping.
(115)
Min-naħa l-oħra u b'mod importanti, l-investigazzjoni wriet li fil-fatt kien hemm koinċidenza ċara fiż-żmien bejn is-sitwazzjoni ta' ħsara ta' l-industrija tal-Komunità u t-tnaqqis qawwi u f'daqqa fid-domanda għas-CPTs fil-Komunità. Dan kien tradott f'żieda fl-ispejjeż tal-produzzjoni ta' l-unitajiet u aktar tnaqqis fil-prezz. Dan it-tnaqqis qawwi jikkoinċidi perfettament mal-penetrazzjoni dejjem tiżdied tat-teknoloġija flat panel.
(116)
B'konklużjoni, għalhekk ma setax jiġi stabbilit li l-importazzjonijiet li kienu soġġetti għal dumping, meta jitqiesu waħidhom, ikkawżaw ħsara materjali. Fil-fatt, ġew eżaminati fatturi oħra skond l-Artikolu 3(7) tar-Regolament bażiku u l-ħsara tista' tkun attribbwita b'mod sinifikanti lill-effetti ta' tnaqqis f'daqqa u qawwi fid-domanda u d-disponibilità akbar tat-teknoloġija flat panel bi prezzijiet kompetittivi.
F. PROPOSTA GĦAT-TMIEM MINGĦAJR MIŻURI
(117)
Minħabba l-konklużjonijiet li ntlaħqu fil-premessi (105) sa (114) aktar 'il fuq fir-rigward tal-fatt li ma setgħetx tiġi stabbilita biżżejjed konnessjoni kawżali bejn il-ħsara li ġarrbet l-industrija tal-Komunità u l-importazzjonijiet li kienu soġġetti għal dumping, il-Kummissjoni tqis li l-proċediment anti-dumping preżenti għandu jiġi mitmum skond l-Artikolu 9(2) tar-Regolament bażiku,
IDDEĊIDIET KIF ĠEJ:
Artikolu 1
B'dan qed jintemm il-proċediment anti-dumping li jikkonċerna l-importazzjonijiet ta' tubi ta' l-istampa tat-televiżjoni tal-kulur li jużaw ir-raġġ katodiku, inklużi t-tubi li jużaw ir-raġġ katodiku tal-montiter tal-vidjo, ta' kull daqs, li jaqgħu fil-kodiċijiet NM 8540 11 11, 8540 11 13, 8540 11 15, 8540 11 19, 8540 11 91 u 8540 11 99, li joriġinaw fir-Repubblika tal-Poplu taċ-Ċina, fir-Repubblika tal-Korea, fil-Malażja u fit-Tajlandja.
Artikolu 2
Din id-Deċiżjoni għandha tidħol fis-seħħ l-għada tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmul fi Brussel, 15 ta' Novembru 2006.

Labels: 1
4
3
12
18